Broj: 711-I-773-M-45/20-02-12

Zagreb, 15. svibnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu: ZSSI), **na zahtjev dužnosnika Marija Medveda, zamjenika gradonačelnika Grada Čakovca**, za davanjem mišljenja Povjerenstva, na 85. sjednici, održanoj 15. svibnja 2020., daje sljedeće:

**MIŠLJENJE**

**I. Na temelju članka 14. stavka 2. ZSSI-a zamjenik gradonačelnika Grada Čakovca može za vrijeme obnašanja navedene dužnosti biti imenovan članom Vatrogasnog vijeća Javne vatrogasne postrojbe, ako već ne obavlja funkciju člana upravnog vijeća u dvije ustanove od posebnog interesa, ali bez prava na naknadu u toj ulozi, osim prava na naknadu putnih i drugih opravdanih troškova.**

**II. Za dopustivost obavljanja navedene funkcije sa stajališta odredbi Zakona o lokalnim izborima, koji člankom 89. propisuje da gradonačelnik ili zamjenik gradonačelnika za vrijeme obnašanja dužnosti ne mogu biti član upravnog vijeća ustanove kojoj je jedinica lokalne samouprave osnivač, nadležno je Ministarstvo uprave.**

 Obrazloženje

Zahtjev za davanjem mišljenja Povjerenstva podnio je dužnosnik Mario Medved, gradonačelnik Grada Čakovca. U knjigama ulazne pošte zahtjev je zaprimljen pod poslovnim brojem: 711-U-1837-M-45/20-01-5 13. svibnja 2020., povodom kojeg se vodi predmet broj M-45/20.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je dužnosnik Mario Medved povodom obnašanja dužnosti gradonačelnika Grada Čakovca obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik traži mišljenje Povjerenstva može li kao zamjenik gradonačelnika, koju dužnost obavlja profesionalno, od strane Hrvatske vatrogasne zajednice biti imenovan članom Vatrogasnog vijeća Javne vatrogasne postrojbe prema čl. 32. st. 4 Zakona o vatrogastvu („Narodne novine“ broj 125/19), pri čemu napominje da članovi vatrogasnih vijeća sukladno čl. 32. st. 7. istog Zakona nemaju pravo na naknadu.

Člankom 14. stavkom 1. ZSSI-a propisano je da dužnosnici ne mogu biti članovi upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Stavkom 2. istog članka ZSSI-a propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Prema članku 14. stavku 4. ZSSI-a predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Ukoliko je utvrđeno da je Javna vatrogasna postrojba, u kojoj dužnonsik namjerava obavljati funkciju, ustanova od posebnog interesa za Grad u kojem dužnosnik obnaša dužnost (ili kojoj drugoj jedinici lokalne i područne samouprave) ili Republiku Hrvatsku, zamjenik gradonačelnika Grada Čakovca, kojeg također u obnašanju navedene dužnosti obvezuju zabrane i ograničenja propisana odredbama ZSSI-a, sa stajališta odredbi ZSSI-a može za vrijeme obnašanja navedene dužnosti obavljati funkciju člana Vatrogasnog vijeća navedene ustanove, ukoliko već prethodno nije član upravnog vijeća dviju ustanova od posebnog interesa te bez prava pravo na naknadu u toj ulozi, osim prava na naknadu putnih i drugih opravdanih troškova.

Povjerenstvo upućuje dužnosnika da je obavljanje funkcije člana upravnog vijeća ustanove od posebnog inetresa dužan prijaviti u Izvješću o imovinskom stanju.

Nastavno na prethodno navedeno, upućuje se dužnosnika da se, ukoliko tijekom mandata obnašanja dužnosti zamjenika gradonačelnika Grada Čakovca bude došlo do poduzimanja radnji koje bi se odnosile na Javnu vatrogasnu postrojbu grada u kojem obnaša dužnost (predlaganje, razmatranje, davanje suglasnosti na odluke, dodjeljivanje sredstava i sl.), od sebe otkloni postupanje u takvim situacijama.

Člankom 89. Zakona o lokalnim izborima („Narodne novine“ broj 144/12. i 121/16.) propisane su nespojive dužnosti s istodobnim obnašanjem dužnosti gradonačelnika ili zamjenika gradonačelnika. Navedenim člankom propisano je da gradonačelnik ili zamjenik gradonačelnika za vrijeme obnašanja dužnosti ne mogu biti član upravnog vijeća ustanove kojoj je jedinica lokalne odnosno područne (regionalne) samouprave osnivač. Za mjerodavno tumačenje odredbi Zakona o lokalnim izborima pa tako i dopustivost obavljanja funkcije člana upravnog vijeća ustanove čiji je osnivač jedinica lokalne samouprave u kojoj dužnosnik obnaša dužnost gradonačelnika ili zamjenika gradonačelnika nadležno je Ministarstvo uprave.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Mario Medved, elektronička dostava
2. Objava na internetskoj stranici Povjerenstva
3. Pismohrana